Estatut personal dels membres del Consell
Col·laboració amb altres institucions
Concursos d'adjudicació de freqüències
Renovació parcial del primer Consell
Determinació de l'àmbit sancionador
La Llei 8/1996, de 5 de juliol, de regulació de la programació audiovisual distribuïda per cable, va crear el Consell Audiovisual de Catalunya, com a òrgan assessor del Govern de la Generalitat i com a òrgan d'instància que vetllés per l'objectivitat i la transparència de la programació audiovisual, amb la pretensió que es convertís en un referent social de prestigi que permetés a la societat catalana dotar-se d'un instrument que convertís la ràdio i la televisió en autèntics mitjans d'informació, formació i entreteniment adaptats a les seves necessitats.
L'experiència assolida durant aquests anys de funcionament pel Consell Audiovisual de Catalunya ha demostrat que, tot i haver complert a bastament els objectius que es proposava en el marc de la Llei 8/1996, s'hi han revelat mancances que, tenint en compte, a més, les experiències de la resta d'òrgans reguladors presents a tot Europa, n'aconsellen una revisió.
Les noves tecnologies presents en la societat europea, i, per tant, també en la catalana, i l'evolució i l'expansió constants que tenen en tots els nivells socials signifiquen nous reptes per als governs que s'expressen en el si de la Unió Europea, amb una preocupació creixent per la regulació de l'espai dels mitjans de comunicació, que combini la llibertat i la pluralitat amb la responsabilitat pròpia dels mitjans.
És en aquest sentit que el Parlament de Catalunya ha acordat de promoure una nova legislació sobre l'audiovisual, la primera fase de la qual és la promulgació d'una nova llei específica del Consell de l'Audiovisual de Catalunya, que, des de l'experiència adquirida aquests anys i a partir de la voluntat d'avançar en la configuració normativa pròpia, és definit com un òrgan independent amb competències reguladores i sancionadores sobre els continguts del sector audiovisual a Catalunya, entès aquest des dels diversos i variats formats i vies de transmissió de so i imatge que la tecnologia actual permet a l'hora de difondre emissions informatives i de programació televisives, radiofòniques i per Internet.
El Consell Audiovisual de Catalunya esdevé, així, autoritat audiovisual de Catalunya i l'encarregat de vetllar pel compliment de la legislació i les directives de les diverses administracions que hi tenen competències, des de les europees fins a la catalana, i també és l'encarregat de vetllar pel pluralisme intern i extern dels mitjans, l'honestedat informativa, el compliment de la missió de servei públic dels mitjans dependents de les diverses administracions i la diversitat accionarial dels mitjans privats.
Cal recordar la importància, per a totes les societats democràtiques, que hi hagi un ampli ventall de mitjans de comunicació independents i autònoms que permetin reflectir la diversitat d'idees i opinions, i el paper cabdal que aquests juguen en les societats democràtiques modernes.
Cal assenyalar, també, que per tal de garantir que hi hagi una diversitat de mitjans independents i autònoms, és essencial establir una regulació assenyada en el sector, per tal d'assegurar-ne la llibertat, tot establint un equilibri entre aquesta llibertat i els altres drets i interessos igualment legítims.
El Consell de l'Audiovisual de Catalunya és integrat per cinc membres, d'entre els quals s'elegeix un president o presidenta i un vicepresident o vicepresidenta.
Els membres del Consell són elegits pel Parlament per una majoria de dos terços, a proposta, com a mínim, de tres grups parlamentaris, d'entre persones de prestigi reconegut i contrastat i amb experiència professional en el sector audiovisual, i que ofereixin garanties plenes d'independència.
El president o presidenta del Consell és elegit pel Parlament, per una majoria de dos terços, d'entre els membres que integren el Consell.
El vicepresident o vicepresidenta del Consell és elegit pel mateix Consell d'entre els membres que l'integren.
S'ha de garantir la representació paritària de dones i homes entre els membres del Consell, de manera que el nombre de membres de cap dels dos sexes no superi el 60% del conjunt de membres ni sigui inferior al 40%.
Les propostes de candidats que facin els grups parlamentaris han de tenir en compte que, d'acord amb aquest principi, la composició del Consell ha de complir sempre aquest requisit.
S'ha de complir la paritat de gènere entre les persones que ocupen els càrrecs de la presidència i la vicepresidència.
Els membres del Consell han de subscriure el codi ètic i de conducta del Consell de l'Audiovisual de Catalunya.
Els membres del Consell de l'Audiovisual de Catalunya tenen dedicació exclusiva, actuen amb plena independència i neutralitat i no estan sotmesos a cap instrucció o indicació en l'exercici de llurs funcions.
Els membres del Consell estan subjectes al règim d'incompatibilitats i de retribucions, tant pel que fa al salari com als complements, dels alts càrrecs de l'Administració de la Generalitat.
La condició de membre del Consell és incompatible amb la condició de membre del Parlament o del Govern, amb l'exercici de qualsevol càrrec d'elecció o designació polítiques, amb el desenvolupament d'activitats en les administracions públiques i amb l'exercici de funcions de direcció o executives en partits polítics, organitzacions sindicals o empresarials.
Els membres del Consell no poden tenir directament ni indirectament interessos en empreses audiovisuals, de cinema, de vídeo, de premsa, de publicitat, d'informàtica, de telecomunicacions o d'Internet, ni exercir activitats professionals de cap mena, amb l'única excepció de la docència en l'àmbit dels ensenyaments superior o universitari, si no es presta en règim de dedicació exclusiva.
Si un membre es troba en alguna de les incompatibilitats especificades per aquest apartat, disposa de tres mesos per a adequar la seva situació al que estableix aquesta Llei.
Els membres del Consell han de presentar una declaració conforme no exerceixen activitats professionals, mercantils o industrials que puguin ésser causa d'incompatibilitat o de conflicte d'interessos d'acord amb el que disposen, respectivament, els apartats 2 i 3.
També han de presentar una declaració de béns patrimonials, amb el detall de tots els béns, els drets i les obligacions de què són titulars, a la qual han d'adjuntar una còpia de la darrera declaració tributària de l'impost sobre la renda de les persones físiques que han presentat a l'Administració tributària.
El termini de presentació de les declaracions a què fa referència l'apartat 4, i de la documentació que s'hi adjunti, és de tres mesos a comptar de la data de presa de possessió, i de tres mesos a comptar de la data de cessament.
Tant les declaracions com la documentació que s'hi adjunti s'han d'inscriure i han de constar en el registre propi del Consell de l'Audiovisual de Catalunya.
Perquè el Ple del Consell es constitueixi vàlidament cal la presència, com a mínim, de la meitat dels seus membres.
Tots els acords del Consell s'han d'adoptar en el Ple, i es requereix el vot favorable de la majoria absoluta dels seus membres per a adoptar els acords següents:
a) Els que són per a aprovar i modificar el reglament orgànic i de funcionament del Consell.
b) Els que són per a aprovar el projecte de pressupost.
c) Els relatius a l'atorgament, l'extinció i la modificació de llicències i altres títols habilitants per a operar, inclosos, si escau, els relatius a llurs transmissions, arrendaments i altres modalitats de cessió.
d) La imposició de sancions molt greus.
e) L'aprovació de l'informe anual del Consell.
A l'efecte del que estableixen els apartats 2 i 3, la meitat dels membres del Consell es determina pel primer nombre enter que resulti de dividir per la meitat el nombre de membres del Consell, d'acord amb l'article 4.1.